খ্যাতির শীর্ষে তিনি। ঈশ্বরপ্রদত্ত প্রতিভার জন্য ফুটবল দুনিয়া বিস্মিত তাঁর অবিশ্বাস্য পারফরম্যান্সে। আর্জেন্তিনা এবং বার্সেলোনার সর্বকালের সর্বোচ্চ গোলদাতাও তিনি। সেই লিওনেল মেসিও মাঝেমধ্যে মেজাজ হারিয়ে বিতর্ক জড়িয়ে পড়েন। 
রবিবার রাতে বার্সেলোনার হয়ে ৫০০তম গোল করে নয়া কীর্তি গড়ার দিনেই বিতর্কে জড়ালেন মেসি। ম্যাচের ৮৩ মিনিটে সেভিয়ার এক ডিফেন্ডারের ট্যাকলে বুট খুলে যায় মেসির। বুট পরার জন্য মাঠেই বসে পড়েন তিনি। সময় নষ্ট করার অভিযোগে রেফারি সঙ্গে সঙ্গে হলুদ কার্ড দেখান মেসিকে। বুট হাতে নিয়েই রেফারির সঙ্গে তর্ক জুড়ে দেন তিনি। যদিও ম্যাচের পর বার্সেলোনা ম্যানেজার লুইস এনরিকে মেসির পাশেই দাঁড়িয়েছেন। তিনি বলেছেন, ‘‘ওর বুটের ফিতে খুলে গিয়েছিল। মেসির হয়তো মাঠের বাইরে গিয়েই বুট ঠিক করা উচিত ছিল। কিন্তু তাতে একজন ফুটবলার কমে যেত। দলের স্বার্থেই মাঠের বাইরে যায়নি মেসি।’’ সঙ্গে যোগ করেছেন, ‘‘অনেক সময় নিয়মের শিকার হতে হয় ফুটবলারদের। মেসির ক্ষেত্রেও তাই হয়েছে।’’ বার্সা তারকা অবশ্য ম্যাচের পর রেফারিং নিয়ে কোনও মন্তব্য করেননি। সোশ্যাল নেটওয়ার্কিং ওয়েবসাইটে লিখেছেন, ‘লা লিগায় অন্যতম কঠিন অ্যাওয়ে ম্যাচটা জিতলাম’। 
গত সপ্তাহেও ম্যাঞ্চেস্টার সিটি’র বিরুদ্ধে চ্যাম্পিয়ন্স লিগের ম্যাচে বিতর্কবিদ্ধ হয়েছেন তিনি। ব্রিটিশ সংবাদমাধ্যমের দাবি, এতিহাদ স্টেডিয়ামের টানেলে মেসি প্রতিপক্ষ দলের সহকারী কোচের সঙ্গে বিবাদে জড়িয়েছিলেন। সেক্ষেত্রে ক্ষুব্ধ মেসিকে শান্ত করেছিলেন সের্জিও আগুয়েরো। অনেকেই বিস্মিত শান্ত মেসির সাম্প্রতিক পরিবর্তনে। যদিও আর্জেন্তিনা অধিনায়কের অতীত কিন্তু অন্য কথা বলছে। বারো বছরের ফুটবলে কেরিয়ারে এই নিয়ে ষষ্ঠবার মেজাজ হারালেন মেসি। কখনও বার্সেলোনায় প্রাক্তন সতীর্থ দাভিদ ভিয়া’র ওপর প্রকাশ্যেই ক্ষোভ উগরে দিয়েছেন। কখনও আবার প্রতিপক্ষের ফুটবলারকে জিনেদিন জিদানের মতো ঢুঁসো মেরেছেন। বিপক্ষ দলের সমর্থকদের বিদ্রুপেও মেজাজ হারিয়ে শিরোনাম হয়েছেন। কিন্তু সেভিয়ার বিরুদ্ধে পিছিয়ে গিয়েও গোল করে দলকে ম্যাচে ফিরয়ে ফের মেসি প্রমাণ করলেন তিনি অপ্রতিরোধ্য। তাই হয়তো সেভিয়া কোচ জর্জে সাম্পাওলি ম্যাচের পর বলেছেন, ‘‘মেসি অন্য গ্রহের ফুটবলার!’’